Oznámenie Komisie Rade a Európskemu parlamentu o podpore prispôsobovania rybolovných flotíl Európskej únie hospodárskym dôsledkom vysokých cien palív /* KOM/2008/0453 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 8.7.2008 KOM(2008) 453 v konečnom znení OZNÁMENIE KOMISIE RADE A EURÓPSKEMU PARLAMENTU o podpore prispôsobovania rybolovných flotíl Európskej únie hospodárskym dôsledkom vysokých cien palív OZNÁMENIE KOMISIE RADE A EURÓPSKEMU PARLAMENTU o podpore prispôsobovania rybolovných flotíl Európskej únie hospodárskym dôsledkom vysokých cien palív 1. Úvod Európska únia (EÚ) má výrazný záujem na zachovaní trvalo udržateľného rybolovného priemyslu. Odvetvie rybného hospodárstva je kľúčovou súčasťou hospodárskeho života viacerých pobrežných oblastí. Európske rybné hospodárstvo je výrazným prínosom pre potravinovú bezpečnosť a zdravie v jednotlivých štátoch tým, že spotrebiteľom z EÚ poskytuje vysoko kvalitné výrobky. Odvetvie rybného hospodárstva EÚ dlho trpelo následkami začarovaného kruhu nízkej hospodárskej výnosnosti a nadmerného využívania zásob rýb v dôsledku nadmernej kapacity. Od reformy spoločnej politiky rybolovu (SPR) v roku 2002 bolo prijatých niekoľko opatrení na prelomenie tohto začarovaného kruhu. Nadmerná kapacita a nadmerné rybolovné úsilie však zostávajú problémom pre viaceré segmenty flotily EÚ a naďalej ohrozujú hospodársku životaschopnosť odvetvia. Úlovky v EÚ od roku 1993 neustále klesali, a to priemerne o 2% ročne, čo viedlo k stálemu poklesu príjmov (-25% od začiatku deväťdesiatych rokov). Takmer všetky zásoby rýb žijúcich na morskom dne v posledných rokoch poklesli a nie sú v súčasnosti trvalo udržateľné. Trhové ceny navyše zostali nezmenené alebo dokonca poklesli. V dôsledku klesajúcich príjmov a investovaného nadmerného kapitálu (odhadom okolo 40 %) dochádza v súvislosti so zmenami v prevádzkových nákladoch k takzvanému pákovému efektu, ktorý už niekoľko rokov stláča maržu v danom odvetví. Absencia dostatočných kapitálových výnosov zbrzdila modernizáciu a ešte viacej oslabila konkurencieschopnosť rybného hospodárstva. V kontexte tohto štrukturálneho oslabenia bol prudký nárast svetových cien ropy silným úderom. Medzinárodná cena za ropu Brent sa zvýšila o viac ako päťnásobok, z 20 USD za barel v roku 2002 na viac ako 130 USD v júni roku 2008, a nezdá sa, že by sa tento trend mal zastaviť. Cena ropy vzrástla od januára 2008 o 35% (v USD) a o 22% (v EUR). Ceny námorných palív vzrástli od roku 2002 v rámci EÚ o približne 240 % (nárast bol čiastočne stlmený posilnením eura voči americkému doláru) a v mnohých prípadoch siahajú teraz dokonca nad 0,7 EUR za liter, hoci lodné palivo je oslobodené od spotrebnej dane. Segment flotily najviac postihnutý nárastom cien palív je vlečená rybárska výstroj (napr. plavidlá s vlečnými sieťami), ktorá má zvyčajne motory s väčším výkonom; náklady na palivá predstavujú v niektorých prípadoch (napr. pre plavidlá s trámovými vlečnými sieťami Spojeného kráľovstva a Holandska) až 60 % hodnoty vykládky. Dosah na plavidlá využívajúce pasívnu výstroj (napr. pasce, žiabrovky, dlhé lovné šnúry) je podstatne nižší vzhľadom na charakter ich rybolovných činností, avšak môže stále predstavovať okolo 5-20 %. Mnoho tradičných flotíl bude patriť do tejto kategórie. Ceny rýb by v zásade mali zodpovedať týmto rastúcim nákladom. Ceny rýb pri prvom predaji však v poslednom desaťročí naďalej stagnovali a rybári preto neboli schopní preniesť zvýšené náklady na ďalšie stupne v reťazci. Toto bolo z časti spôsobené tlakom vyplývajúcim zo silnej kúpnej sily spracovateľov a obchodných reťazcov, ktoré majú prístup k výrobkom rybolovu za nízke dovozné ceny zo svetových trhov, vrátane prístupu k veľkému množstvu rýb z nezákonného, neohláseného a neregulovaného rybolovu (NNN). Podľa nedávneho oznámenia Komisie o cenách ropy[1] a nedávneho európskeho samitu nie je rybné hospodárstvo jediným odvetvím, ktoré trpí problémami v dôsledku vysokých cien ropy. Komisia tiež zaznamenala, že vysoké ceny ropy sú štrukturálnym javom a nepredpokladá sa, že by v budúcnosti poklesli. Ako to však uznala samotná Európska rada vo svojich záveroch z júnového samitu, problém rybného hospodárstva je osobitne zložitý. Táto osobitnosť spočíva v dvojitom tlaku – zo strany zdrojov a zo strany trhu – čo spôsobuje menšiu odolnosť voči hospodárskemu tlaku. Táto osobitnosť tiež vyplýva zo skutočnosti, že takmer celé odvetvie pozostáva z malých a stredných podnikov a je výrazne sústredené v okrajových oblastiach, ktoré sa vyznačujú vysokou závislosťou od rybolovu, pokiaľ ide o príjmy a zamestnanosť. Komisia uverejnila v roku 2006 oznámenie, v ktorom uznala tieto hospodárske ťažkosti a načrtla niekoľko dostupných politických nástrojov na úrovni EÚ a vnútroštátnej úrovni na riešenie týchto ťažkostí. Odvtedy sa však ceny palív dramaticky vystupňovali a situácia sa ďalej zhoršila. Aby sa predišlo vážnej kríze v rybolovnom priemysle EÚ a aby sa posilnila potrebná reštrukturalizácia, vzniká v súčasnosti nevyhnutná potreba a príležitosť rozhodnejšie konať. Komisia teda navrhuje balík mimoriadnych opatrení s cieľom riešiť bezprostrednú situáciu spočívajúcu v hospodárskych a sociálnych ťažkostiach, a zároveň poskytnúť dlhodobý príspevok k riešeniu systémovej nadmernej kapacity. Táto odpoveď musí mať dosah na celú EÚ a byť koordinovaná, aby nedošlo k narušeniu hospodárskej súťaže medzi členskými štátmi alebo flotilami. 2. Zásady tvoriace podstatu balíka Zabezpečiť dôkladné prispôsobenie sa flotily EÚ s cieľom dosiahnuť jej hospodársku a environmentálnu udržateľnosť Kríza spôsobená vysokými cenami palív si viac ako inokedy nevyhnutne vyžaduje riešiť podstatu štrukturálnych problémov v odvetví. Balík sa preto zameria najmä na zníženie nadmernej rybolovnej kapacity pri súčasnom zabezpečení, že plavidlá budú môcť byť prevádzkované efektívnejšie a pri vyššej produktivite, čo napomôže odvetviu stať sa viac konkurencieschopným; nebudú povolené žiadne opatrenia, ktoré by zvýšili kapacitu flotily alebo rybolovného úsilia. Balík bude tiež riešiť problém vysokej závislosti na palivách, ktorá by sa mala znížiť modernizáciou a konverziou na také technológie rybolovu a vybavenie s nízkou palivovou spotrebou. Mnoho navrhovaných opatrení zlepší energetickú účinnosť a zníži celkové emisie rybolovnej flotily. Toto navyše podporí ústup od tých rybolovných techník, ktoré osobitne poškodzujú životné prostredie (napr. plavidlá s vlečnými sieťami na lov na dne). A nakoniec, balík sa zameria na nárast hodnoty rýb pri prvom predaji. Poskytnutie okamžitej pomoci odvetviu na zmiernenie sociálnych a hospodárskych ťažkostí Súčasná situácia nie je pre veľkú časť odvetvia udržateľná. Rastúci počet rybárskych plavidiel je ukotvených v prístavoch, pretože je pre ne jednoducho hospodársky nevýhodné za súčasných okolností vyplávať na more. Dočasná podpora je potrebná najmä pre členov posádok, ktorých príjem v posledných mesiacoch poklesol. Podporu rovnako potrebujú majitelia plavidiel na úľavu situácie, aby mohli uskutočňovať reštrukturalizáciu, ktorá je jediným spôsobom na dosiahnutie dlhodobej nápravy. Balík teda obsahuje určité naliehavé opatrenia najmä sociálneho charakteru, ktoré sú časovo obmedzené. Zameranie úsilia na najviac zasiahnuté segmenty flotily prostredníctvom schémy na prispôsobenie flotily Je nevyhnutné, aby EÚ a členské štáty sústredili svoje úsilie a zdroje tam, kde sú najviac potrebné a na tých, ktorí sú najviac zraniteľní. Táto zásada sa potom aplikuje pri prijímaní osobitných opatrení, najmä v súvislosti s určovaním prijímateľov a výnimkami z platných stropov podľa nariadenia o EFRH. Hoci problém vysokých cien palív zasahuje celý rybolovný priemysel, potenciál na zvýšenie účinnosti je najväčší v tých odvetviach, ktoré sú najviac zasiahnuté. Balík je preto určený najmä tým segmentom flotily, ktoré majú vysoké náklady na palivá (min. 30 % celkových výrobných nákladov). Podpora bude týmto segmentom flotily poskytnutá v rôznych formách pod podmienkou, že vypracujú podrobnú schému na prispôsobenie flotily, ktorá zahŕňa okrem iného podstatné a stále znižovanie kapacity rybolovnej flotily (min. -30 %) a značné zlepšenie jej energetickej účinnosti. Zabezpečenie koordinovaného zásahu EÚ prostredníctvom lepšieho využitia Európskeho fondu pre rybné hospodárstvo (EFRH) a prípadne iných fondov a nástrojov Túto situáciu v EÚ možno označiť za mimoriadnu a vyžaduje si koordinované riešenia na úrovni EÚ. Vzhľadom na to, že EÚ ma spoločné zdroje rýb a spoločný trh rybolovu, mali by sme sa vyhýbať nekoordinovaným vnútroštátnym iniciatívam, ktoré by mohli viesť k premiestneniu problémov inam, a ovplyvniť tak rovnaké podmienky medzi členskými štátmi. Z tohto dôvodu sa balík opiera v zásade o lepšie využitie Európskeho fondu pre rybné hospodárstvo (EFRH), ktorý je najvýznamnejším nástrojom SPR určeným na pomoc tomuto odvetviu. Balík umožní výnimočné a dočasné prispôsobenie existujúcich pravidiel a postupov EFRH, a následne ich lepšiu využiteľnosť v súčasnej situácii. Dôjde k uvoľneniu finančných zdrojov, ktoré budú dostupné na okamžité použitie pri štrukturálnych zásahoch a prechodných sprievodných opatreniach, ktoré sú potrebné v dôsledku súčasnej hospodárskej krízy. Komisia vyzýva členské štáty, aby preprogramovali svoje operačné programy s cieľom prispôsobiť súčasné rozdelenie finančných prostriedkov medzi jednotlivé prioritné osi, čo by počas nasledujúcich dvoch rokov umožnilo väčšiu koncentráciu prostriedkov v rámci osi 1. Komisia tiež navrhne výnimky z nariadenia o EFRH s cieľom zvýšiť počet predbežných platieb z operačných programov členským štátom a zvýšiť strop účasti EFRH na opatreniach financovaných v rámci tejto akcie. Veľkosť krízy a rozsah opatrení, ktoré je potrebné prijať, si budú vyžadovať dodatočné finančné úsilie. Komisia preto predpokladá, že poskytne dodatočné finančné prostriedky EÚ na opatrenia opísané v oddiele 6 tohto oznámenia. V oblasti poskytovania štátnej pomoci ako doplnenia tohto procesu by takisto mohlo dôjsť k zjednodušeniu, čo si však môže vyžiadať úpravu existujúcich pravidiel, avšak bez toho, aby došlo k ohrozeniu základných právnych zásad v tejto oblasti. Balík bude starostlivo navrhnutý tak, aby sa zabezpečil súlad s pravidlami WTO a s prebiehajúcimi rokovaniami o dotáciách v oblasti rybolovu. 3. Balík opatrení Balík bude pozostávať najmä z opatrení založených na dočasných výnimkách z pravidiel EFRH s cieľom podporiť rýchlejšie prispôsobenie sa flotily Spoločenstva súčasnej situácii a poskytnúť dočasnú úľavu, ktorá by v prechodnej fáze stlmila hospodárske a sociálne dôsledky. Tieto opatrenia poskytnú členským štátom možnosť vypracovať schémy na prispôsobenie flotily pre tie flotily, ktoré sú najviac závislé na palivách a ktorých sa najviac týka problém nadmernej kapacity. Balík bude mať v prvom rade podobu návrhu nariadenia Rady, ktorým sa zavádza ad hoc osobitný a dočasný režim, ktorý sa bude odchyľovať od niektorých ustanovení nariadenia o EFRH na obdobie do konca roku 2010. 4. Opatrenia Počíta sa s piatimi druhmi opatrení: mimoriadne, reštrukturalizačné, horizontálne, trhové opatrenia a opatrenia uľahčujúce využitie EFRH. 4.1. Mimoriadne opatrenia 4.1.1. Výnimočná mimoriadna pomoc v súvislosti s dočasným zastavením rybolovných činností. Komisia navrhuje povoliť členským štátom poskytnúť mimoriadnu pomoc vo forme financovania dočasného zastavenia činností rybolovných plavidiel na obdobie najviac troch mesiacov (začínajúce najneskôr 30. novembra 2008) s cieľom umožniť členským štátom a rybolovným podnikom vypracovať potrebné iniciatívy na reštrukturalizáciu a prispôsobenie. Takéto opatrenie by mohlo financovať náklady na posádku a fixné náklady plavidiel. Toto opatrenie sa bude uplatňovať iba v prípadoch, v ktorých budú podniky, ktorým bola pomoc poskytnutá, výslovne zaviazané zúčastniť sa reštrukturalizácie vedúcej k zníženiu kapacity a rybolovného úsilia podľa napr. schémy na prispôsobenie flotily (pozri ďalej), plánov na úpravu úsilia, vnútroštátnych schém na vyradenia z prevádzky, rybolovných plánov, iných reštrukturalizačných/modernizačných opatrení. Táto reštrukturalizácia sa začne do šiestich mesiacov od nadobudnutia účinnosti nariadenia Rady uvedeného v bode 3 (ak sa tak nestane, pomoc musí byť vrátená). Celková výška verejného finančného príspevku na toto opatrenie nepresiahne 400 miliónov EUR a bude rozdelené medzi členské štáty podľa kľúča, ktorý sa používa v prípade rozdeľovania finančných prostriedkov EFRH. Dočasné zastavenie činnosti sa nebude brať do úvahy pri určovaní prahov (pre dobu trvania a rozpočet) určených nariadením o EFRH pre opatrenia súvisiace s dočasným zastavením rybolovných činností. Dočasné zastavenie činnosti sa má upraviť tak, aby zlepšilo hospodárske výnosy podporovaním obnovy zásob a/alebo presadzovaním výhodnejších obchodných podmienok. V tejto súvislosti sú členské štáty vyzvané, aby v súvislosti s obdobiami dočasného zastavenia činnosti zvážili skutočnosti súvisiace s biologickou dynamikou, sezónnosťou a trhovými aspektmi. 4.2. Reštrukturalizačné opatrenia (schémy na prispôsobenie flotily) Flotily môžu využívať osobitné podporné opatrenia prostredníctvom vypracovania schém na prispôsobenie flotily, ktoré budú prijaté členskými štátmi. Schémy na prispôsobenie flotily budú spĺňať tieto povinné požiadavky: - palivo predstavuje aspoň 30% výrobných nákladov flotily, - je zabezpečené trvalé zníženie kapacity rybolovnej flotily o najmenej 30 %. Opatrenia obsiahnuté v balíku zabezpečia súlad s podmienkami a výsledkami schém na prispôsobenie flotily, vrátane požiadavky zníženia kapacity o 30 %. Vo veľmi výnimočných situáciách a iba pre členské štáty, ktorých flotila má menej ako 100 plavidiel, môže byť tento prah znížený, ak by zníženie o 30 % nepomerne ovplyvnilo životaschopnosť činností súvisiacich s rybolovom závislých na tejto flotile. Komisia zabezpečí, aby boli vytvorené vhodné kontrolné mechanizmy na zabezpečenie dodržiavania záväzkov, ktoré na seba prevzali členské štáty a podniky implementáciou tohto balíka. Ich nedodržiavanie bude mať za následok uloženie sankcií, t. j. pomoc udelená v rozpore s podmienkami a požiadavkami uloženými uvedeným nariadením Rady bude musieť byť vrátená. Komisia bude osobitne monitorovať uplatňovanie povinných požiadaviek týkajúcich sa stáleho zníženia kapacity, ktoré sa má dosiahnuť v rámci schémy na prispôsobenie flotily. V tejto súvislosti musia plavidlá určené na trvalé vyradenie do šiestich mesiacov od prijatia schémy na prispôsobenie flotily trvale ukončiť svoju rybolovnú činnosť. Nasledujúce opatrenia budú umožnené len pre plavidlá a/alebo rybárov, ktorých sa týkajú schémy na prispôsobenie flotily. 4.2.1. Uľahčenie prístupu k prémiám EFRH za trvalé ukončenie činnosti pre flotily v reštrukturalizácii Komisia navrhuje odchýlenie od pravidiel EFRH s cieľom odstrániť obmedzenia prístupu k prémiám za trvalé ukončenie činnosti pre flotily zapojené do schémy na prispôsobenie flotily, pod podmienkou, že plavidlá, ktoré získavajú tieto prémie, urýchlene ukončia svoje rybolovné činnosti. Orgány členských štátov by mali zabezpečiť, aby boli po úspešnej reštrukturalizácii flotily vytvorené dostatočné riadiace mechanizmy, ktoré budú garantovať, že kapacity a zdroje zostanú v budúcnosti rovnováhe. 4.2.2. Dodatočná pomoc pre dočasné zastavenie činnosti Komisia navrhuje umožniť plavidlám zapojeným do schémy na prispôsobenie flotily získať pomoc pre ďalšie mesiace dočasného zastavenia činnosti, pokiaľ toto zastavenie prebieha v období pred 31. decembrom 2009. Dočasné zastavenie činnosti sa nebude brať do úvahy pri určovaní prahov (pre dobu trvania a rozpočet) určených nariadením o EFRH. Pomoc by mala pomôcť financovať náklady na posádku a fixné náklady plavidiel v čase ich nečinnosti. Pomoc bude poskytnutá v rámci týchto obmedzení: - 3 mesiace pre plavidlá, ktoré majú byť zošrotované alebo pri ktorých má dôjsť k výmene motora; najviac 3 dodatočné mesiace môžu byť pridelené po 1. januári 2010, v prípade že reštrukturalizácia naďalej prebieha, - šesť týždňov pre akékoľvek plavidlo, zapojené do iných reštrukturalizačných opatrení v rámci schémy na prispôsobenie flotily. Celková výška verejného finančného príspevku na toto opatrenie nepresiahne 400 miliónov EUR a bude rozdelené medzi členské štáty podľa kľúča, ktorý sa používa v prípade rozdeľovania finančných prostriedkov EFRH. Dočasné zastavenie činnosti sa nebude brať do úvahy pri určovaní prahov (pre dobu trvania a rozpočet) určených nariadením o EFRH pre opatrenia súvisiace s dočasným zastavením rybolovných činností. 4.2.3. Zvýšenia intenzity pomoci na modernizáciu plavidiel V súčasnosti predstavuje povinná súkromná finančná účasť v pomere k finančným investíciám na palube 60 % pre novú výstroj a 80 % pre výmenu motora. S cieľom silno mobilizovať rybolovné spoločnosti, aby používali efektívnejšie plavidlá a výstroj, navrhuje Komisia znížiť povinnú súkromnú finančnú účasť na opatreniach na modernizáciu plavidiel, v prípadoch, v ktorých sa investície týkajú vybavenia, motorov alebo výstroja na úsporu energie. Skutočné percento bude stanovené členskými štátmi na základe objektívnych kritérií, ako napríklad vek plavidla, zlepšenie energetickej účinnosti a miera zníženia kapacity zahrnutá v schéme na prispôsobenie flotily. Minimálna povinná súkromná finančná účasť by však nemala predstavovať menej ako 40 % investičných nákladov. Povolená by mala byť aj pomoc na modernizáciu výstroja a vybavenia plavidiel starých menej ako 5 rokov pod podmienkou, že sa dosiahne podstatné zníženie spotreby energie. 4.2.4. Umožnenie poskytovania pomoci na čiastočné vyradenie z prevádzky v prípade nahradenia starého plavidla plavidlom novým, menším a energeticky účinnejším Komisia navrhuje, aby mohol byť vlastník plavidla, ktorý dá zošrotovať jedno alebo viac plavidiel a nahradí ich novým, ktoré je menšie a má menšiu spotrebu paliva, oprávnený na prémiu za zošrotovanie (t. j. „čiastočné vyradenie“) podľa rozdielu kapacít medzi kapacitou plavidla, ktoré bolo zošrotované, a kapacitou plavidla, ktoré ho nahradilo. Členské štáty budú môcť v rámci čiastočného vyradenia nahradiť iba 25 % celkovej kapacity trvalo vyradenej v schéme na prispôsobenie flotily, na ktorú sa čiastočné vyradenie vzťahuje. Tento návrh prináša viac flexibility do politiky súvisiacej so zošrotovaním plavidiel. Musí však byť starostlivo navrhnutá tak, aby podporila reštrukturalizáciu flotily, ako aj celkové ciele politiky ochrany. Kapacita nového plavidla bude menšia ako vyradená kapacita; pomer medzi starou a novou kapacitou nesmie na jedno plavidlo presiahnuť úroveň 2:5. Toto opatrenie by malo byť povolené iba vtedy, ak schéma na prispôsobenie flotily zahŕňa vysoké percento plavidiel v homogénnej flotile. 4.3. Horizontálne opatrenia (mimo schém na prispôsobenie flotily) 4.3.1. Nárast intenzity pomoci z EFRH na vybavenie šetriace palivo Komisia navrhuje uplatniť nižší pomer povinnej súkromnej finančnej účasti (40 %) na investíciách na palube týkajúcich sa vybavenia, ktoré významne pomáha znížiť spotrebu paliva. 4.3.2. Odborné znalosti v oblasti energetických auditov a vypracovania plánov reštrukturalizácie Komisia navrhuje prispôsobiť pravidlá EFRH o spoločných akciách s cieľom zabezpečiť, aby členské štáty mohli poskytovať finančnú pomoc majiteľom plavidiel, ktorí využívajú odborníkov v oblasti energetických auditov a odbornú pomoc v súvislosti s vypracovaním plánov reštrukturalizácie. 4.3.3. Rozšírenie rozsahu oprávnených príjemcov socio-ekonomických opatrení z EFRH V súčasnosti sa poskytuje pomoc na predčasný odchod a predčasný dôchodok podľa EFRH iba rybárom. Komisia navrhuje umožniť takúto pomoc aj iným pracovníkom vykonávajúcim činnosti súvisiace s rybolovom (z oblasti predaja, obsluhy prístavu, atď.) s cieľom riešiť ťažkosti vyplývajúce zo zatvárania a konsolidácií v dôsledku zníženia rybolovných aktivít. 4.3.4. Podpora výskumu technických zlepšení plavidiel/motorov/vybavenia/výstroja s cieľom znížiť spotrebu energie a rozšíriť oprávnenosť pilotných projektov Výskumná činnosť súvisiaca s energetickou účinnosťou v oblasti rybolovu zostáva z dlhodobejšieho hľadiska kľúčovou, a teda viac finančných prostriedkov by malo byť k dispozícii pre technický vývoj v tejto oblasti. Komisia preto navrhuje zmeniť EFRH pravidlá oprávnenosti, aby sa členským štátom umožnilo podporiť pilotné projekty týkajúce sa zlepšení, ktoré majú za cieľ znížiť spotrebu energie. Na úrovni celej EÚ prebiehajú výskumné projekty, ktoré si po ukončení zaslúžia, aby sa o svoje výsledky mohli podeliť[2]. Komisia bude naďalej hľadať spôsoby ako podporiť ďalšie výskumné programy a štúdie v tejto oblasti a iných priemyselných odvetviach. Zástupcovia z odvetvia by tiež mohli podporiť vnútroštátne subjekty pôsobiace v oblasti podpory výskumu pri preskúmavaním možných výskumných činností prostredníctvom sietí, ako napr. ERA-NET[3]. V tejto súvislosti sa v rámci očakávaného oznámenia Komisie „ Morská a námorná stratégia pre výskum v Európe “ navrhuje strategickejší prístup, ktorý ide nad rámec súčasnej koordinácie niekoľkých akcií siete ERA-NET v oblasti morského výskumu. 4.4. Trhové opatrenia Komisia vyzýva členské štáty, aby zainteresovaným stranám vytvorili príležitosť a poskytli im finančné prostriedky na podporu akcií zameraných najmä na zvýšenie hodnoty rýb pri prvom predaji. Na tento účel by sa mali využiť do značnej miery nevyužité možnosti, ktoré poskytuje EFRH, a možnosti spoločnej organizácie trhu ustanovené v nariadení Rady (ES) č. 104/2000. Komisia navrhuje podporu iniciatív, ktoré sú zamerané na tieto ciele: - Zlepšenie obchodnej pozície rybárov zjednotením síl v rámci väčších organizácií výrobcov alebo miestnych obchodných združení - Zlepšenie plánovania výroby EÚ a jej prispôsobenie sa dopytu - Podpora iniciatív súvisiacich s kvalitou, napr. označovanie, označovanie etiketou, lepšie zaobchádzanie a spracovanie - Lepšia informovanosť zákazníkov (zdravie, výživa, zodpovedný rybolov, atď.) - Vytváranie nástrojov na analýzu hodnotového reťazca a cien: audit/hodnotenie trhu, vytvorenie systému monitorovania cien, ktorý bude viazaný na prebiehajúcu iniciatívu uskutočňovanú Komisiou v oblasti monitorovania cien potravín - Posilnenie monitorovania s cieľom zabezpečiť súlad s ustanoveniami o označovaní etiketou a bojovať proti NNN rybolovu. 4.4.1. Opatrenia spoločnej organizácie trhu Výrobné odvetvie musí nájsť spôsob ako zabezpečiť úspešné a efektívne prispôsobenie a riadenie ponuky, aby sa spĺňali požiadavky trhu a najmä potreby odvetvia distribúcie. Jediným spôsobom ako zabezpečiť komerčnú životaschopnosť cien je ponúknuť trhu to, čo požaduje pokiaľ ide o kvantitu, kvalitu a pravidelnosť ponuky. Nadmerné vykládky v období rybolovnej sezóny, keď trh stagnuje, môžu byť z hľadiska obchodného manažmentu a komerčnej návratnosti kontraproduktívne. V tejto súvislosti majú organizácie výrobcov k dispozícii operačné programy, ktoré sú silným nástrojom regulácie trhu. Ide o stratégie prispôsobovania ponuky dopytu, podľa ktorých musia organizácie výrobcov vopred plánovať dodávky od svojich členov a skúmať spôsoby ako zlepšiť finančnú návratnosť svojich úlovkov. Komisia odporúča v súčasnej situácii, aby organizácie výrobcov presmerovali niektoré svoje opatrenia a prijali nové stanovisko vo vzťahu k svojim členom a k trhu. S cieľom maximalizovať hodnotu svojich úlovkov pri prvom predaji, organizácie výrobcov sú vyzývané, aby prijali osobitné iniciatívy, ako napríklad presmerovanie výrobkov k iným odbytovým možnostiam, zvýšenie kvality, dobrovoľné iniciatívy označovania etiketou alebo rozvíjanie iných propagačných činností, ako aj sústredenie rybolovnej výroby na obdobia vyšších cien. V prípade výrobkov, ktoré sa predávajú čerstvé, je potrebné, aby odvetvie výroby vytvorilo spôsoby pre zlepšovane kvality, a zvýšilo tak ich hodnotu. Plány zlepšovania kvality sú mechanizmom, ktorý má podnietiť organizácie výrobcov, aby zvyšovali kvalitu svojich výrobkov na všetkých stupňoch výroby a obchodovania. Napriek finančnej podpore dostupnej z EFRH sa tieto plány nestretli s veľkým záujmom z ich strany. Komisia preto vyzýva členské štáty, aby podporili organizácie výrobcov v ich úsilí pripraviť a uskutočňovať plány zlepšenia kvality. Ďalšou nevyhnutnou požiadavkou na výrobcov Spoločenstva je, aby brali do úvahy zmeny v chovaní spotrebiteľov a spôsobe distribúcie. Väčšina výrobkov je v súčasnosti predávaná prostredníctvom veľkých distribučných reťazcov, ktoré vo všeobecnosti uplatňujú politiku nákupu vo veľkých množstvách na základe predpokladaného dopytu. Neistota súvisiaca s vykládkou a roztrieštenosť obchodného odvetvia v prvom stupni predaja môžu byť dôvodom, prečo sa tieto veľké reťazce vyhýbajú nákupu výrobkov zo Spoločenstva. K zlepšeniu situácie môže prispieť zakladanie medziodborových organizácií. Tieto organizácie združujú zástupcov z výroby, obchodu a spracovania s cieľom uskutočňovať opatrenia, z ktorých by profitoval celý rybolovný priemysel. Väčšina z týchto opatrení je spôsobilých na podporu z EFRH. Akceptácia týchto organizácií však bola doteraz slabá. Komisia preto vyzýva členské štáty, aby podporili zakladanie medziodborových organizácií s cieľom posilniť spoluprácu medzi rôznymi subjektmi pôsobiacimi v obchodnom reťazci. 4.4.2. Systém sledovania / monitorovania cien Komisia má v úmysle prijať potrebné opatrenia na vytvorenie systému monitorovania cien výrobkov rybolovu a akvakultúry v rámci celého obchodného reťazca, ktorý bude zodpovedať prebiehajúcej iniciatíve Komisie v oblasti monitorovania cien potravín. Toto bude smerovať k vytvoreniu nástroja analýzy a rozhodovania, ktorého cieľom bude zlepšenie poznatkov o tvorbe cien a pochopenie, ako sa od prvého predaja tvorí pridaná hodnota. Niektoré nedávne štúdie ukázali, že mechanizmy prenosu pridanej hodnoty a ceny sú heterogénne podľa rodiny výrobkov a obchodného reťazca. Systém monitorovania cien sa bude týkať výrobkov akvakultúry a rybolovu, ktoré sú chytené, preložené, vyložené alebo importované. Cieľom tohto analytického nástroja nie je priame ovplyvnenie cien, ale mal by umožniť zlepšenie predvídateľnosti kolísania cien. Takisto sa očakáva, že zlepšená informovanosť o trhových mechanizmoch by mala výrobcom umožniť prispôsobiť ich ponuku tak, aby za svoje výrobky získali lepšiu hodnotu. Komisia uskutočňuje štúdiu o ponuke a predaji výrobkov rybolovu a akvakultúry v EÚ, ktorá sa osobitne zameria na cenové mechanizmy. Táto štúdia bude tiež metodickým prínosom pre vytvorenie systému monitorovania cien. Prvé konsolidované výsledky a odporúčania budú najneskôr začiatkom roka 2009 sprístupnené zainteresovaným stranám a stanú sa predmetom diskusie s týmito stranami. Rozličné prvky cenových analýz sú už upravené v rámci spoločnej organizácie trhu (SOT) a môžu byť prehodnotené počas nasledujúcej revízie SOT plánovanej v roku 2009. 4.4.3. Osobitné projekty v rámci iniciatív zainteresovaných strán Komisia preskúma možnosť zmeny druhého nástroja rybného hospodárstva na účely priameho financovania iniciatív organizácií zainteresovaných strán v oblasti monitorovania trhu, označovania etiketami, atď. prostredníctvom výziev na predkladanie návrhov. 4.5. Opatrenia, ktoré uľahčia využitie EFRH 4.5.1. Preprogramovanie Členské štáty sú výslovne vyzvané, aby v čo najväčšej možnej miere využívali EFRH a prispôsobili v prípade potreby operačné programy s cieľom maximalizovať finančnú pomoc na iniciatívy zamerané na riešenie krízy v oblasti palív. V tejto súvislosti by mali členské štáty zvážiť značný presun finančných prostriedkov v rámci svojich operačných programov z iných osí EFRH s cieľom zvýšiť finančné prostriedky osi 1 (prispôsobenie rybárskej flotily Spoločenstva). Posilnenie pomoci pre tieto iniciatívy si môže v niektorých prípadoch vyžadovať iba prerozdelenie zdrojov medzi opatrenia v rámci osi 1, čo je autonómnym rozhodnutím členských štátov. Vo väčšine prípadov je však potrebná zmena programu. Komisia sa zaviaže preskúmať a schváliť všetky tieto zmeny v čo najkratšom čase, aby sa umožnila ich rýchla implementácia. Toto preprogramovanie by bolo nevyhnutným predpokladom k tomu, aby sa členským štátom umožnil prístup k prípadným ďalším možnostiam financovania, ktoré Spoločenstvo môže neskôr poskytnúť. 4.5.2. Zjednodušenie využitia finančných prostriedkov z EFRH Na uľahčenie situácie členských štátov, ktoré majú ťažkosti s rýchlou mobilizáciou vnútroštátnych finančných prostriedkov na spolufinancovanie opatrení osi 1, navrhuje Komisia zvýšiť povolený pomer spolufinancovania z EFRH pre akcie uskutočnené v súvislosti s navrhovaným ad hoc opatrením až do výšky 95 % celkových verejných výdavkov. Komisia navyše navrhuje zdvojnásobiť výšku predbežných platieb z EFRH vyplácaných Komisiou po prijatí operačných programov zo 7 % na 14 % celkového príspevku z EFRH na operačný program pre tie členské štáty, ktoré o to požiadajú. Toto značne zvýši prostriedky okamžite dostupné členským štátom na rýchle financovanie mimoriadnych opatrení po ukončení všetkých potrebných rozpočtových presunov. 4.5.3. Retroaktivita Na dočasné zastavenie činnosti uskutočnené od 1. júna 2008 je možné poskytnúť pomoc v rámci EFRH. 5. Iné opatrenia 5.1. Pomoc de minimis Pravidlá pomoci de minimis obmedzujú v súčasnosti výšku pomoci na 30 000 EUR uplatňovanú pre jeden podnik, čo vytvára veľké nerovnosti pokiaľ ide o príspevky, aké môžu rybári získať v rámci režimov členských štátov financovaných v rámci prahu pomoci de minimis . Na základe ďalšej hospodárskej analýzy Komisia zváži zmenu tohto režimu pre odvetvie rybného hospodárstva, tak aby umožňovala poskytnutie pomoci vo výške 30 000 EUR pre plavidlo a nie podnik, avšak maximálne vo výške 100 000 EUR pre podnik. Komisia sa zaväzuje uskutočniť hospodársku analýzu vo veľmi krátkom čase. 5.2. Sociálna pomoc vo forme zníženia príspevkov na sociálne zabezpečenie Vzhľadom na dôležitosť zachovania zamestnanosti umožní Komisia členským štátom prostredníctvom zmeny Usmernení pre preskúmanie štátnej pomoci rybnému hospodárstvu a akvakultúre prevziať za rybárov zodpovednosť za časť príspevkov na sociálne zabezpečenie. Toto sa bude týkať iba príspevkov, ktoré by mali platiť rybári (a nie príspevku, ktorý by mali platiť podniky, ktoré ich zamestnávajú), a pod podmienkou, že tento krok nebude sprevádzaný znížením bežných miezd dotknutých zamestnancov zo strany zamestnávateľa. Zahrnutí by sem mali byť aj rybári využívajúci pri rybolove pôvodné postupy, ktorí sú na svojom plavidle jediným zamestnancom. Toto prinesie priamy úžitok zamestnaným rybárom, vrátane samostatných živnostníkov, keďže budú môcť naďalej dostávať dávky sociálneho zabezpečenia, hoci budú mať dovolené odvádzať znížené príspevky na sociálne zabezpečenie. Opatrenie bude povolené na obdobie najviac dvoch rokov. 6. Dodatočné finančné prostriedky Tento balík sa musí nevyhnutne uplatňovať spôsobom, ktorý zachová rovnaké podmienky v rámci Únie. Hospodárska súťaž medzi rybármi z EÚ by nemala byť narušená v dôsledku rôznej schopnosti členských štátov mobilizovať verejné finančné prostriedky alebo finančné prostriedky Spoločenstva. Takisto by nemalo dôjsť k diskriminácii tých členských štátov, ktoré už začali s reštrukturalizáciou flotily. Najlepším spôsobom na dosiahnutie tohto cieľa je použiť EFRH ako hlavný nástroj štrukturálneho prispôsobenia flotily EÚ. EFRH preto zostane hlavným prispievateľom do balíka. Zostáva však niekoľko významných problémov, ktoré nemožno vyriešiť iba využitím súčasného EFRH: - Výška prostriedkov pridelených niektorým členským štátom v rámci EFRH je veľmi malá. Je to dôsledok spôsobu prerozdelenia prostriedkov jednotlivým krajinám, ktorý priamo nesúvisí s veľkosťou flotily, ale je založený na všeobecných kritériách, ktorými sa riadia štrukturálne fondy. Implementácia balíka výlučne prostredníctvom použitia EFRH by mohlo viesť k neoprávnenému poškodeniu týchto členských štátov. - V niektorých členských štátoch sa veľká časť finančných zdrojov z EFRH sústreďuje na konvergenciu regiónov v súlade s pravidlami platnými pre štrukturálne fondy EÚ. V dôsledku tejto situácie nemôžu byť finančné prostriedky z EFRH dostatočne mobilizované na reštrukturalizáciu flotíl nachádzajúcich sa mimo regiónov konvergencie. - Niektoré členské štáty majú k dispozícii viac prostriedkov z EFRH, avšak tieto stále nepostačujú na uskutočnenie všetkých opatrení potrebných na rozsiahlu reštrukturalizáciu flotíl zasiahnutých krízou. - Viaceré členské štáty poskytli v rámci svojich operačných programov EFRH rozsiahle plány reštrukturalizácie, avšak s trvaním počas celého obdobia (2007 – 2013). Riešenie súčasnej krízy si vyžiada, aby členské štáty skrátili dobu trvania týchto plánov, čo bude viesť k značnému nárastu ich krátkodobých a strednodobých finančných potrieb. - Rozsah krízy si vyžiada neobvyklé reštrukturalizačné úsilie. Implementácia balíka bude preto zahŕňať veľkú mieru verenej finančnej pomoci. Finančná požiadavka len na trvalé alebo dočasné zastavenie rybolovných činností v rámci tých segmentov flotily, ktoré boli vážne zasiahnuté krízou, sa odhaduje na viac ako 1,6 miliárd EUR. Celková finančná požiadavka v súvislosti s dodatočnou pomocou na investície na zníženie spotreby energie, na trhové a socio-ekonomické opatrenia, kolektívne akcie a pilotné projekty, ktoré sú všetky zahrnuté v dočasnej osobitnej akcii na podporu reštrukturalizácie rybolovných flotíl zasiahnutých hospodárskou krízou, sa odhaduje na asi 2 miliardy EUR. Súčasné programovanie osi 1 EFRH pre tieto opatrenia pokrýva odhadom 600 miliónov EUR a ďalších približne 250 miliónov EUR pochádza z vnútroštátneho spolufinancovania. Komisia ďalej odhaduje, že okolo 550 miliónov EUR bude musieť byť poskytnutých z preprogramovania operačných programov EFRH. Výška zostávajúcej sumy sa odhaduje do 600 miliónov eur. Časť tejto sumy by mohla byť financovaná prostredníctvom neprideleného prebytku kapitoly 2 stropov finančného rámca pre roky 2009 a 2010, pričom väčšia časť pripadne na rok 2009. Týmto nebude dotknutá skutočná výška výdavkov v rámci spoločnej poľnohospodárskej politiky (SPP). Akákoľvek dodatočná suma by mohla byť poskytnutá len vtedy, ak výška výdavkov SPP pre tieto roky zostane podstatne pod úrovňou zodpovedajúcich čiastkových stropov, a bude predmetom úplného preskúmania a zdôvodnenia. Predtým ako bude možné zmobilizovať akékoľvek dodatočné finančné prostriedky sa Komisia uistí, že členské štáty sprístupnili značné finančné zdroje uvedené vyššie prostredníctvom preprogramovania operačných programov a uvoľnením vnútroštátnych finančných prostriedkov. Komisia preskúma na účely implementácie možnosť vytvorenia ad hoc finančného nástroja. Tento nástroj by bol časovo obmedzený na trvanie opatrení prijatých v rámci EFRH v súvislosti s krízou v oblasti palív. Finančné zdroje tohto nového ad hoc nástroja by boli pridelené členským štátom podľa osobitných kritérií. Aby členské štáty mohli získať prostriedky z tejto dodatočnej podpory, museli by najskôr poskytnúť značný príspevok zo svojich prostriedkov pridelených v rámci EFRH na opatrenia potrebné na riešenie krízy, a to preprogramovaním zdrojov svojich operačných programov v prospech osi 1 alebo vytvorením ambicióznej schémy na prispôsobenie flotily zahŕňajúce veľkú časť ich vnútroštátnej flotily. 7. Časový plán Opatrenia podľa nariadenia Rady musia byť viazané pred 31. decembrom 2010. [1] Pred výzvou vyšších cien ropy, KOM(2008) 384, v Bruseli, 13. júna 2008. [2] Štúdia Európskej komisie „Úspora energie v rybnom hospodárstve“ (ESIF) FISH/2006/17, internetová stránka Európskej komisie o energetickej účinnosti (predpokladaný začiatok fungovania September 2008), projekty Európskej komisie v rámci 6 rámcového programu „HOP – makroekonomický dopad vysokých cien ropy v Európe“ a „Zlepšená ekonomika životnosti lodných vrtúľ“, www.hop-project.eu, http://canal.etsin.upm.es/superprop/. [3] Cieľom siete ERA-NET je podpora koordinácie a spolupráce vnútroštátnych a miestnych výskumných programov.